Фырэ Руслан Борис и къуэр
Къэбэрдей-Балъкъэрым и щэнхабзэм хэщIыныгъэшхуэ игъуэтащ. И ныбжьыр илъэс блыщIым иту дунейм ехыжащ актёр, режиссёр, къэрал, жылагъуэ лэжьакIуэ цIэрыIуэ, «ЩоджэнцIыкIу Алий и цIэр зезыхьэ Къэбэрдей къэрал драмэ театр» щэнхабзэм и къэрал кIэзонэ IуэхущIапIэм и художественнэ унафэщI Фырэ Руслан Борис и къуэр.
Фырэ Р.Б. 1951 гъэм мэкъуауэгъуэм и 24-м къыщалъхуащ КъБАССР-м и Совет щIыналъэм хыхьэ Зэрэгъыж къуажэм.
Курыт еджапIэр къиуха иужькIэ, ар щIэтIысхьащ Щукиным и цIэр зезыхьэ театр училищэм икIи 1975 гъэм къиухри, гъуазджэм и IэнатIэхэм лэжьэн щыщIидзащ.
Абы роль нэхъыщхьэ куэд дыдэ щигъэзэщIащ театрымрэ киномрэ. Псом хуэмыдэу и зэфIэкIыр къыщигъэлъэгъуащ театрым и режиссёр-гъэувакIуэу щыткIэрэ. Ди къэралымрэ нэгъуэщI щIыпIэхэмрэ щыщ авторхэм я IэдакъэщIэкIхэм япкъ иткIэ Фырэм игъэува спектаклхэм Урысейм и къалэ куэдым щIэупщIэ ин щаIащ. Абы и «Кукарача» спектаклыр лъэпкъ спектаклхэм я нэхъыфIищу къэралым къыщалъытат. Толстой Алексей и «Орёл и Орлицэ» спектаклыр зэригъэувам папщIэ 2014 гъэм къыхуагъэфэщащ Урысей Федерацэм и Правительствэм и саугъэтыр.
1991 — 2014 гъэхэм Фырэ Руслан лэжьащ Къэбэрдей-Балъкъэр Республикэм и Президентым и чэнджэщэгъуу, Парламентым и комитетым и унафэщIу, курортхэмрэ туризмэмкIэ, щэнхабзэмрэ хъыбарегъащIэ IэнатIэхэмкIэ министру, Правительствэм и УнафэщIым и къуэдзэу.
Къэрал къулыкъухэр щызэрихьэм Фырэ Р.Б. и щIэныгъэ, къару, зэфIэкI псори ирихьэлIащ Къэбэрдей-Балъкэрым и лъэпкъ-щэнхабзэ къулеигъэр хъумэнымрэ гъэбэгъуэнымрэ, творческэ зэгухьэныгъэхэм, щэнхабзэ-узэщIа-
кIуэ IэнатIэхэм я мылъку-техникэ лъабжьэм зегъэужьынымрэ гъэбыдэнымрэ.
Фырэ Р.Б. щытащ лъэпкъхэм я зэныбжьэгъугъэр гъэбыдэным хуэунэтIа творческэ проект куэдым я къызэгъэпэщакIуэу. Ар и жэрдэмщIакIуэт Кавказ Ищхъэрэ щIыналъэм и центр нэхъыщхьэхэм ящыщ зыуэ Къэбэрдей-Балъкъэрым и мыхьэнэр щIэзыгъэбыда куэд дыдэ къызрихьэлIа щэнхабзэ IуэхущIафэхэр ди республикэмрэ Кавказ Ищхъэрэмрэ щегъэкIуэкIыным.
Абы и унафэм щIэту республикэм щагъэзэщIащ дунейпсо проект инхэр, «Танцы над Эльбрусом» дунейпсо IуэрыIуатэ фестивалри яхэту. Къэбэрдей-Балъкъэрыр дунейпсо IуэрыIуатэ зэщIэхъееныгъэм и центру Урысейм и Ипщэ лъэныкъуэм къыщалъытэнымкIэ аращ Iэмал къэзытар. А фестивалыр хагъэхьащ ЮНЕСКО-м и IуэрыIуатэ фестивалхэм я дунейпсо календарым.
2014 — 2016 гъэхэм Фырэ Руслан и унафэщIу щытащ «Всероссийская государственная телевизионная и радиовещательная компания» — Государственная телерадиокомпания «Кабардино-Балкария» федеральнэ къэрал унитарнэ IуэхущIапIэм и къудамэм икIи ТворчествэмкIэ дунейпсо академиемрэ Телевиденэмрэ радиомкIэ дунейпсо академи-
ем и действительнэ члену хагъэхьат.
Фырэ Р.Б. и лэжьыгъэфIыр дамыгъэ лъапIэхэмкIэ къалъытащ. Абы къыхуагъэфэщащ Зэныбжьэгъугъэм и орденыр, Къэбэрдей-Балъкъэр Республикэм и ЩIыхь тхылъыр, Осетие Ищхъэрэ — Аланием и ЩIыхь тхылъыр, «Урысей Федерацэм гъуазджэхэмкIэ ЩIыхь зиIэ и лэжьакIуэ», Къэбэрдей-Балъкъэр Республикэм гъуазджэхэмкIэ щIыхь зиIэ и лэжьакIуэ», «Абхъаз АССР-м гъуазджэхэмкIэ щIыхь зиIэ и лэжьакIуэ» цIэ лъапIэхэр.
ЦIыху телъыджэу, зэфIэкI лъагэ зыбгъэдэлъу щыта, лъэпкъым и къуэ пэж Фырэ Руслан и фэеплъ нэхур игъащIэкIэ ди гум илъынщ.
КIуэкIуэ К. В., Егоровэ Т. Б., Мусуков А. ТI., Къуэдзокъуэ М. М.,
Мэкъуауэ Т. Э., Алътуд Ю. Къ., Амщокъуэ Ф. Къ., Аттаев Ж. Ж.,
Ахъуэхъу Т.Б., Берд Хь. А., Беппаев М. А., Беппаев С. У., Бозий Н. М.,
Борсэ Ю. Къ., Вэрокъуэ В. Хъ., Геляхов А. С., Джэш В. М.,
Говоров С. А., Губин Г. С., Дзэмыхь Къ. ФI., Жанатаев С. А.,
Зумакулов Б. М., Къэзанш Л. Б., Къардэн М. Н., Къэрмокъуэ Хь. М.,
КIэрэф М. А., Конаревэ Н. Ю., Къуныжь М. А., Къумахуэ М. Л.,
Нэхущ З. А., Рахаев А. И., Сэхъу В. Къ., Сэхъурокъуэ Хь. Хь.,
Тау П. КI., Тату Къ. Б., Уянаевэ А. М., Федченкэ Л. М.,
Хьэщхъуэжь А. Б., ХьэфIыцIэ М. М., Хъубий М. Б.
